বাংলায় পৌঁছে যথাযথ এবং প্রথাগতভাবে বাংলা ভাষাশিক্ষা শুরু করেন ফাদার পল দ্যতিয়েন। শ্রীরামপুর ক্যাথলিক মিশনের অধ্যক্ষ ফাদার দোঁতেনের কাছেই শুরু তাঁর শিক্ষাগ্রহণ। দোঁতেন সাহেব ছিলেন বাংলা ও সংস্কৃত ভাষার রসজ্ঞ প–ত। একসময় তিনি ‘অকেজো বুড়ো’ ছদ্মনামে বাংলা গদ্য লিখতেন পত্রিকার পাতায়। তাঁর ওপরেই ভার ন্যস্ত হয়েছিল বিদেশাগত সন্ন্যাসীদের বাংলা শেখানোর। এই শিক্ষাদান পদ্ধতিতে তিনি যে বেশ কড়া মাস্টারমশাই ছিলেন তা ফাদার দ্যতিয়েনের লেখা থেকেই জানা যায়। ডায়েরির ছেঁড়া পাতায় ‘বুড়ো সাহেব’ শিরোনামাঙ্কিত হাস্যরসময় রচনাংশটি তাঁকে নিয়েই লেখা। সেই লেখা থেকে তুলে ধরা যাক নমুনা : ‘খাতায় কোনো ইংরেজি শব্দ লেখাই নিষিদ্ধ। একদিন অনন্যোপায় হয়ে ‘খুকি’ শব্দটির অর্থ লিখেছিলাম : ‘এ লিটল গার্ল’। বুড়ো সাহেব রেগে আগুন। নিজেও অতিষ্ঠ হয়ে জিজ্ঞাসা করেছিলাম : ‘তবে লিখব কী?’ তিনি বলেছিলেন : ‘খোকার উলটো।’ হায়, আমি যে খোকার অর্থও জানতাম না।’২ ফাদার ফালেঁর প্রত্যক্ষ সাহচর্যও ফাদার দ্যতিয়েনের বাংলা শিক্ষাকে দান করেছিল অনেকখানি গভীরতা ও মসৃণতা। তাঁরা দীর্ঘদিন একসঙ্গে শান্তিভবনে বাস করেছেন।